Ektooppisen mahalaukun limakalvon gammakuvaus

Lapsellesi on varattu ektooppisen mahalaukun limakalvon gammakuvaus. Tutkimuksella selvitetään radioaktiivisen merkkiaineen (radiolääke) avulla löytyykö suoliston alueelta poikkeavasti sijaitsevaa mahalaukun limakalvoa. Kuvaus tehdään gammakameralla. Tarvittaessa voidaan tehdä lisäkuvauksia, mm. isotooppileikekuvaus SPET (Single Photon Emission Tomography) ja matala-annos röntgensäteilyä käyttävä TT (tietokonetomografia) - kuvaus.

Tutkimukseen valmistautuminen

* Varaa tutkimuskäyntiin aikaa 2 tuntia.
* Lapsen tulee olla syömättä ja juomatta yön yli tai vähintään 6 tuntia ennen tutkimusta.
* Tutkimusta ei voi tehdä, jos lapselle on tehty suolistotyhjennys edeltävän viikon aikana tai varjoainekuvaus edeltävien 2–3 päivän aikana.

Tutkimuksen suorittaminen

* Kanyyli laitetaan laskimosuoneen. Tarvittaessa ihon pinta puudutetaan puudutuslaastarilla ennen kanyylin laittoa.
* Kuvauksen aikana lapsi on selinmakuulla liikkumatta. Vatsan aluetta kuvataan gammakameralla. Vaatteet saavat olla päällä. Metalliesineet esim. vyön solki, metallinapit ja korut riisutaan kuvauksen ajaksi.
* Radiolääke annetaan kanyylin kautta.
* Kuvaus käynnistetään radiolääkkeen annon aikana.
* Kuvaus kestää noin tunnin ja on kivuton.
* Voit olla lapsen mukana koko tutkimuksen ajan. Kuvauksen aikana voi jutella, lukea kirjaa tai kuunnella esim. omaa soitinta. Tarvittaessa lapsi saa rauhoittavaa lääkettä.
* Lisäkuvauksia tehdään lääkärin harkinnan mukaan.

Tutkimuksen jälkeen huomioitavaa

Radiolääke ei vaikuta lapsesi vointiin ja häviää elimistöstä vuorokauden aikana. Tutkimuksen jälkeen lapsen on hyvä juoda pari lasillista vettä ja käydä virtsaamassa virtsarakon sädeannoksen pienentämiseksi.

Radiolääke lähettää jonkin verran säteilyä lähiympäristöön tutkimuspäivän ajan. Muille ihmisille aiheutuva säteilyannos on niin pieni, ettei mitään varotoimia esim. perheenjäsenille tarvita.

Vastauksen tutkimuksesta saat lastasi hoitavalta lääkäriltä.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00–14.00.